Selecția propriu-zisă cuprinde întotdeauna numai zece spectacole, iar juriul selecționer, format din șapte personalități, fiecare cu un mandat de trei ani – alcătuit astfel încît, în fiecare an, o parte din membrii juriului își termină mandatul și componența se schimbă –, decide ce este important de ales pentru ediția respectivă, inclusiv prin balansarea acestei importanțe într-o zonă sau alta (exemplu: în 2016, tema refugiaților, care avea un impact major în societatea germană, a fost considerată mai importantă decît estetica, astfel încît au fost selecționate spectacole care tratau acest subiect, chiar dacă erau discutabile ca împlinire artistică, juriul considerînd că dezbaterea pe care ele aveau să o genereze era mai folositoare decît etalarea vîrfurilor performative, fără ca acest lucru să scutească Theatertreffen de critici care acuzau caracterul mainstream al evenimentului).